Panspermija
Panspermija (no grieķu πᾶν (pan) "viss" un σπέρμα (sperma) "sēkla") ir hipotēze, kas apgalvo, ka dzīvība nav radusies uz Zemes, bet gan citur Visumā, un ir nonākusi uz Zemes ar kosmisko putekļu, meteoroīdu, asteroīdu vai komētu, vai arī citu kosmisko ķermeņu palīdzību. Šīs hipotēzes pamatā ir pieņēmums, ka citviet Visumā ir apdzīvotas planētas, no kurām pēc sadursmēm ar citiem kosmiskiem ķermeņiem ir atdalījušās atlūzas, uz kurām ir mikroorganismi, kas spēj izdzīvot kosmosā (piemēram, konkrēta veida baktērijas vai augu sporas). Šīs dzīvības formas saturošās atlūzas starp Saules sistēmas ķermeņiem vai pat pa starpzvaigžņu telpu Galaktikā transportē meteoroīdi. Līdz ar to panspermijas pētījumi fokusējas nevis uz to, kā radās dzīvība, bet gan uz metodēm, kā dzīvība var izplatīties Visumā. Lai gan šo hipotēzi vēsturiski ir atbalstījuši vairāki zinātnieki, tostarp Svante Arrēniuss un Frānsiss Kriks, tā ir plaši kritizēta, jo tā nepiedāvā izskaidrojumu tam, kā radās dzīvība, kā arī tā nav zinātniski notestējama. Taču, pateicoties tās ilgajai vēsturei un tās tematam, daudzi hipotēzi atbalsta arī mūsdienās, un tiek izstrādāti dažādi matemātiskie izskaidrojumi tam, kā dzīvība varētu dabiski migrēt visā Visumā.